Torsten Schack Pedersen (V), 2011-01-13:
Vækst i det private erhvervsliv er og bliver forudsætningen for varig velfærd og for finansieringen af det danske velfærdssamfund, for uden vækst i det private erhvervsliv er der ikke råd til at finansiere verdens største offentlige sektor.
Derfor skal rammevilkårene for dansk erhvervsliv være i top – det er helt centralt for Venstre – og derfor er det også skønt at diskutere sådan et forslag her i dag, hvor vi jo også kan glæde os over, at der er faldet en aftale på plads, der er med til at sikre mere risikovillig kapital til danske virksomheder.
Det er også med til at sikre bedre rammevilkår og bedre vækstbetingelser og er forudsætningen for, at vi får væksten op i gear.
Men et andet helt centralt område er den evige kamp for at nedbringe de administrative byrder.
Siden 2001 har det været regeringens mål at nedbringe de administrative byrder med 25 pct., og vi skal vist ud i den sidste decimal for at konstatere, at der mangler lige det allersidste nøk, men målet vil blive nået, og der vil fortsat komme tiltag, som sikrer, at det selvfølgelig sker.
Mange ting er blevet betydelig lettere siden 2001 gennem øget anvendelse af it og genbrug af indberetninger; og eIndkomst på skatteområdet er måske en af de største succeser.
Men der er selvfølgelig fortsat udfordringer.
Jeg tror, at vi er mange, der beskæftiger os med erhvervspolitik, der ofte hører fra virksomhederne, at der er ting, der kan gøres bedre.
Jeg tror, at indberetninger til Danmarks Statistik nok er det, jeg oftest støder på som værende et irritationsmoment i dagligdagen.
Det skal vi selvfølgelig også kigge på.
Så de intentioner, som Dansk Folkeparti har med dette beslutningsforslag, er bestemt nogle, vi er fælles om.
I regeringens arbejdsprogram fra sidste år er der også et fortsat fokus på at nedbringe de administrative byrder for dansk erhvervsliv, for det er selvfølgelig helt afgørende vigtigt, at virksomhederne bruger tid på det centrale, nemlig at drive erhvervsvirksomhed, og ikke på papirarbejde, bøvl og administration.
Derfor er vi i Venstre jo grundlæggende enige med beslutningsforslaget fra Dansk Folkeparti, som ønsker at fortsætte kampen mod de administrative byrder.
Det er som sagt i fuld forlængelse af Venstre og regeringens politik.
Regeringen har siden 2008 indført en model med de såkaldte byrdejægere, som målrettet kan tage fat på de problemer, som virksomhederne oplever som særligt besværlige eller bøvlede – en målrettet indsats, så vi kan få ryddet op.
Som økonomi- og erhvervsministeren redegjorde for, kan det dog være vanskeligt at identificere de helt konkrete udfordringer i forhold til administrative byrder ved at lave generelle målinger.
Som økonomi- og erhvervsministeren oplyste, har vi set forskellige resultater af målinger, som er foretaget stort set samtidig.
Men vi vil i Venstre meget gerne kigge nærmere på de problemstillinger under udvalgsarbejdet, således at vi kan finde en model, en fremgangsmåde, som sikrer, at vi kan bruge virksomhedernes oplevelser af de administrative byrder til en målrettet indsats der, hvor problemerne reelt er.
Derfor er forslaget om at oprette testpaneler interessant, og det vil vi i Venstre meget gerne arbejde videre med. Vi går derfor konstruktivt ind i udvalgsarbejdet, så vi forhåbentlig i fællesskab kan sikre, at indsatsen mod de administrative byrder fortsætter på et højt og effektivt niveau, og også på en måde, så vi sikrer helt konkrete forbedringer for dansk erhvervsliv – til glæde for erhvervslivet, men så sandelig jo også til glæde for alle i det danske samfund, da vækst i det private erhvervsliv er og bliver forudsætningerne for varig velfærd.